**JELGAVAS PILSĒTAS PAŠVALDĪBAS 2021.GADA 21.JANVĀRA**

**SAISTOŠO NOTEIKUMU NR.21-1**

**“MAZNODROŠINĀTAS MĀJSAIMNIECĪBAS STATUSA NOTEIKŠANA JELGAVAS PILSĒTAS PAŠVALDĪBĀ””**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1.Īss projekta satura izklāsts | Saskaņā ar Latvijas Republikas Saeimas 2020.gada 24.novembrī pieņemto likumu "[Grozījumi Sociālo pakalpojumu un sociālās palīdzības likumā](https://likumi.lv/ta/id/319381-grozijumi-socialo-pakalpojumu-un-socialas-palidzibas-likuma)" no 2021.gada 1.janvāra tiek mainīta sociālās palīdzības sistēma, attiecīgi 2021.gada 1.janvārī zaudējuši spēku Jelgavas pilsētas pašvaldības 18.12.2014. saistošie noteikumi Nr.14-25 “Trūcīgas un maznodrošinātas ģimenes (personas) statusa noteikšana Jelgavas pilsētas pašvaldībā”.  Saskaņā ar Sociālo pakalpojumu un sociālās palīdzības likuma 33.panta trešo daļu maznodrošinātas mājsaimniecības ienākumu slieksni nosaka katra pašvaldība.  Maznodrošinātas mājsaimniecības statusa saņemšanas kārtība no 2021.gada 1.janvāra ir noteikta Ministru kabineta 2020.gada 17.decembra noteikumos Nr.809 “Noteikumi par mājsaimniecības materiālās situācijas izvērtēšanu un sociālās palīdzībās saņemšanu”.  Jaunie saistošie noteikumi  (turpmāk - noteikumi) tiek izdoti, lai ievērotu normatīvo aktu prasības sociālās palīdzības jomā un nodrošinātu Jelgavas pilsētas pašvaldībā vienlīdzīgu pieeju un iespēju pretendēt uz maznodrošinātas mājsaimniecības statusu visām iedzīvotāju kategorijām, nosakot, ka ar 01.01.2021. maznodrošinātas mājsaimniecības ienākumu slieksnis nepārsniedz 370,00 *euro* pirmajai vai vienīgajai personai un 259,00 *euro* pārējām personām mājsaimniecībā. |
| 2.Projekta nepieciešamības pamatojums | Noteikumi nepieciešami sakarā ar izmaiņām normatīvajos aktos sociālās palīdzības jomā par mājsaimniecības materiālās situācijas izvērtēšanu un ienākumu sliekšņu noteikšanu maznodrošinātas mājsaimniecības statusa saņemšanai. |
| 3.Informācija par plānoto projekta ietekmi uz pašvaldības budžetu | Noteikumu realizēšanai tiek plānoti naudas līdzekļi Jelgavas pilsētas pašvaldības iestādes “Jelgavas sociālo lietu pārvalde” (turpmāk – JSLP) 2021.gada budžetā. Tiek prognozēts, ka noteikumu realizēšanai ir nepieciešami naudas līdzekļi 697 637,00 *euro* apmērā (pieaugums 22% salīdzinot ar 2020.gada izpildi), jo tiek prognozēta mājsaimniecību skaita palielināšanās vidēji par 40%, kas var vērsties pēc sociālās palīdzības.  2020.gadā decembrī 960 mājsaimniecībām ir noteikts trūcīgas/maznodrošinātas mājsaimniecības statuss, attiecīgi 2021.gadā plānots, ka minēto statusu varētu noteikt 1344 mājsaimniecībām, kuras varēs pretendēt uz sociālo palīdzību saskaņā ar pašvaldības saistošajiem noteikumiem. |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav. |
| 5.Informācija par plānoto projekta ietekmi uz administratīvajām procedūrām | Nav. |
| 6.Informācija par konsultācijām ar privātpersonām | Nav notikušas. |

Jelgavas pilsētas domes priekšsēdētājs A. Rāviņš